**НАЧИН РЕАЛИЗАЦИЈЕ НАСТАВЕ ЗА СТУДЕНТЕ ПРВЕ ГОДИНЕ ОСНОВНИХ АКАДЕМСКИХ СТУДИЈА НА ФИЛОЗОФСКОМ ФАКУЛТЕТУ УНИВЕРЗИТЕТА У НИШУ**

**У ЈЕСЕЊЕМ СЕМЕСТРУ АКАДЕМСКЕ 2020/2021. ГОДИНЕ**

**ПОЧЕВ ОД 26.10.2020. ГОДИНЕ**

**(ПРЕДЛОГ)**

С обзиром на погоршање епидемиолошке ситуације у вези са ширењем инфекције COVID-19, управа Факултета предлаже измену начина реализације наставе за студенте прве године основних академских студија у јесењем семестру академске 2020/2021. године и предлаже да се настава, почев од понедељка, 26. октобра 2020. године, одвија на следећи начин:

* Студенти прве године основних академских студија ће похађати наставу на исти начин као и студенти друге, треће и четврте године основних академских студија, студенти мастер академских и докторских академских студија, што подразумева да ће се предавања за све студенте одржавати преко апликације Google Meet, а материјали и задаци за рад ће студентима бити достављани преко апликације Google Classroom. Када је реч о часовима вежби, оне часове које је могуће реализовати преко апликација Google Meet и Google Classroom треба реализовати за све студенте на даљину. Делове практичне наставе које није могуће реализовати на даљину, наставници и сарадници ће реализовати на Факултету, тако што ће организовати активности са мањим групама студената. Oве часове наставници и сарадници најављују мејлом (потребан број термина и просторија, са назначеном величином група) најкасније недељу дана раније Служби за наставу и студентска питања и продекану за наставу истовремено.
* Настава на даљину се реализује према распореду часова који је усвојило Наставно-научно веће. Наставници и сарадници треба да доставе линкове за све видове наставе на првој години основних академских студија управницима департмана.
* **Реализација наставе на даљину подразумева онлајн видео и аудио комуникацију у реалном времену са групом студената и размену материјала и задатака, односно обавезно коришћење апликација Google Meet и Google Classroom. Настава свих предмета која се одвија на даљину мора се реализовати на овај начин.** Поменуте апликације су доступне за бесплатно коришћење преко налога на filfak домену. У оквиру бесплатног коришћења, у сесију преко апликације Google Meet може се укључити 100 учесника, што је довољно за реализацију наставе на свим департманима. Наставник/сарадник треба да реализује час преко видео конференције (Google Meet), а материјале и задатке за рад доставља студентима преко апликације Google Classroom (или преко друге доступне апликације/платформе која више одговара потребама наставе и учења конкретног предмета). Поред наведених апликација, наставници и сарадници у реализацији наставе и рада са студентима могу додатно користити и друге доступне платформе и апликације за онлајн комуникацију.
* Када је реч о структури поена за активности у оквиру предмета, не треба предвиђати поене за присуство часовима и не треба евиденирати изостанке студената са часова. Поене треба предвидети за активност студената и задатке које могу реализовати и ван часова и Google Meet сесија.
* Наставници и сарадници треба да омогуће студентима реализацију предиспитних обавеза. Предиспитне обавезе треба креирати тако да њихова реализација у највећој мери буде могућа на даљину (семинарски радови и други задаци за самостални рад студената, колоквијуми). Уколико је неопходно да се део предиспитних обавеза (практичне вежбе) реализује на Факултету или у другим установама, наставници и сарадници треба да организују њихову реализацију уз поштовање прописаних мера заштите од ширења инфекције COVID-19. Препоручује се наставницима и сарадницима да предвиде више термина за реализацију предиспитних обавеза.
* Консултације са студентима ће се одвијати такође на даљину. За консултације се може користити комуникација електронском поштом, као и преко свих других апликација које омогућавају комуникацију у реалном времену (Google Meet, Google Hangout, Skype, Viber и др.). Наставници и сарадници су у обавези да ажурно одговарају на поруке студената (најмање једном недељно у термину консултација, а по потреби и чешће).

Студенти ће о начину реализације наставе бити обавештени преко сајта Факултета, преко факултетских друштвених мрежа и мрежа које користи студентска организација. Управници и секретари департмана треба такође да информишу студенте о начину реализације наставе.